# Mohács Város Polgármesterétől

## Beszámoló

**a Képviselő-testület részére**

**a lejárt határidejű határozatok végrehajtásáról, a bizottságok átruházott hatáskörben**

**hozott döntéseiről, a településrészi önkormányzat munkájáról,valamint a két ülés közötti fontosabb eseményekről**

Készítette: Dr. Kovács Mirella jegyző

**I. A lejárt határidejű határozatok végrehajtásáról szóló beszámolót a következők szerint teszem meg:**

130-131/2016. (IX.8.) Kh. számú határozattal választási szervek tagjait választotta meg a Tisztelt Képviselő-testület, a 2016. október 2.-án megtartott országos népszavazáson való munkavégzés céljából.

132/2016. (IX.8.)Kh. számú határozatban a hulladékgazdálkodási közszolgáltatással kapcsolatos döntést hozott a Tisztelt Képviselő-testület, amelyet a mai ülésen önálló napirend keretében tárgyal újra.

133/2016. (IX.8.) Kh. számú határozattal jóváhagyott Gördülő Fejlesztési Terveket a BARANYAVAZ Zrt. hatósági jóváhagyásra benyújtotta.

134/2016. (IX.8.) Kh. számú határozat alapján a Mohácsért Közalapítvánnyal kapcsolatos változás bírósági bejegyzése az előterjesztés készítésének időpontjában folyamatban van.

138/2016. (IX.8.) Kh. számú határozatban projekttársaság létrehozásáról döntöttünk, amely határozat a 153/2016. (X.25.) Kh. számú határozattal módosításra került. A projekttársaság cégbírósági bejegyzése folyamatban van.

146/2016. (IX.30.) Kh. számú határozattal a Mohács-Bár-Homorúd-Sátorhely-Székelyszabar köznevelési intézményfenntartó társulás társulási megállapodását módosította a Képviselő-testület. A változás kincstári bejegyzése folyamatban van.

147/2016. (IX.30.) Kh. számú határozat alapján a Pándy Kálmán Otthon konyhájának felújításához a 2017. évi bérleti díj terhére 12.047.763 Ft megelőlegezésre került.

148/2016. (IX.30.) Kh. számú határozattal szociális bérlakások kezelésbe adásáról, valamint szakemberlakás kezelésből történő kivonásáról döntöttünk.

149/2016. (IX.30.) Kh. számú határozat alapján a MOHÁCSHŐ Kft. részére történő terület-értékesítés folyamatban van.

152/2016. (IX.30.) Kh. számú határozat alapján a külföldön tanuló diákokkal a támogatási szerződések megköttettek, a támogatási összegek átutalásra kerültek.

**II. Átruházott hatáskörben hozott döntések**

**A Szociális és Egészségügyi Bizottság a 2016. szeptember 27.-én megtartott ülésén:**

**33/2016.(IX.27.)SzEBh.** számú határozatával Dardos Istvánt jelölte ki a Mohács, Baross utca 108. fsz/3. szám alatt található, 30m2 alapterületű, 1 szobás, komfortos szociális bérlakás bérlőjének egy évre; Horváth Józsefnét jelölte ki a Mohács, Kossuth Lajos utca 6/1. szám alatt található, 35 m2 alapterületű, 1 szobás, komfortos szociális bérlakás bérlőjének egy évre.

**34/2016.(IX.27.)SzEBh.** számú határozatával 5 kérelmező lakásvásárlását, egy kérelmező lakásépítését támogatta, mindösszesen 3.500 eFt összegben

A **Mohács-Szigeti Településrészi Önkormányzat a 2016. október 7.-én megtartott ülésén: javaslatot fogalmazott meg a** Szabad strand bérleti szerződésének felbontása tárgyában, szolgálati telefonok, és öntözőcsövek vásárlásáról döntött; határozott a grémium az üdülőterületen lévő horgásztanyák iránti vásárlási szándéknyilatkozatokról; határozott a közmunkavezető jutalmazásáról; tandíjtámogatásról.

**III. Két ülés közötti fontosabb események**

szeptember 19. Lieb Józsefnét 90 éves születésnapja alkalmából Kovácsné Bodor Erika alpolgármester köszöntötte, aki Orbán Viktor díszoklevelét is átadta a szép korú hölgynek.

szeptember 24.A XVIII. alaklommal került sor a Szüreti és borfesztiválra, melynek a Bükkös szurdokban található rendezvénytér adott otthont. A programban mohácsi néptánccsoportok, helyi tamburazenekarok táncos, zenészprodukcióit kísérhették figyelemmel az érdeklődők. Az est Leblanc Győző operett estjével és az azt követő utcabállal zárult.

Szeptember 29. Ezen a napon került sor Süllős István a Mohácsi polgárőr Egylet elnöke 70. születésnapja alkalmából szervezett születésnapi rendezvényre. Az Elnök Urat városunk nevében Cserdi Áron alpolgármester, Dr. kovács Mirella jegyző, valamint Hegedűs Emese kulturális referens köszöntötte. Ezúton is gratulálunk Elnök Úrnak, és további jó egészséget kívánunk munkájához!

szeptember 30. A szeptemberi testületi ülésen került sor a díszdiplomás pedagógusok köszöntésére. A díszdiplomát a következő pedagógusok vehették át:

Bargár Ferencné – Rubint

Somos Ferencné – Gyémánt

Boros Jánosné – Arany

Pun Jánosné – Arany

Solt Istvánné – Arany

Szatmári Lászlóné – Arany

Kiss Emese – Arany

Október 1. „Emsige Hände” azaz a szorgos kezek címmel tartott interaktív hagyomány-bemutató délutánt a Mohácsi Német Önkormányzat a Német Nemzetiségi Házban. A programban szerepelt szalmafonás, szövés, pacskerkötés, rétesnyújtás, kukoricamorzsolás és smarnisütés is. Önkormányzatunkat a rendezvényen Cserdi Áron alpolgármester képviselte.

október 3. Bencze Istvánnét 90 éves születésnapja alkalmából Kovácsné Bodor Erika alpolgármester köszöntötte, aki Orbán Viktor díszoklevelét is átadta a szép korú hölgynek.

október 6.Az Aradi Vértanúk emlékére a Mohácsi Katolikus Nevelési Központ Park Utcai iskolájában megemlékezésre és koszorúzásra került sor. Koszorút helyezett el Mohács Város Önkormányzata nevében Kovácsné Bodor Erika alpolgármester és Dr. Kovács Mirella jegyző.

október 7.Lakatos Tibornét 90 éves születésnapja alkalmából Kovácsné Bodor Erika alpolgármester köszöntötte, aki Orbán Viktor díszoklevelét is átadta a szép korú hölgynek.

október 8.A Hortobágyi Kényszermunkatáborban elhurcoltak találkozójára került sor. A regionális találkozó keretében a Deák téren található emlékműnél koszorúzásra került sor. Mohács Város Önkormányzata nevében koszorút helyezett el Cserdi Áron alpolgármester és Dr. Kovács Mirella jegyző.

október 10. A Baranya Megyei Közgyűlés Dr. Takács József orvost kiemelkedő szakmai munkája elismeréseként az „Egészséges Baranyáért” díj kitüntetésben részesítette. Az idei esztendőben a felújított Szászvári Várban megrendezett rendezvényen városunkat Dr. Kovács Mirella jegyző képviselte.

Október 13. A Kanizsai Dorottya Múzeum adott otthont a himesházán élő Balázs Balázs szobrász képzőművész és fia, a Torontóban élő Balázs Kolos grafikus művész tárlatának. A tárlatot Dr. kovács Mirella jegyző nyitotta meg.

Október 14. Nagy érdeklődés mellett megnyílt a XII. Mohácsi Képző- és Iparművészeti Szalon. A Kossuth Filmszínház emeletén megjelenteket köszöntötte és a díjak átadásában közreműködött Cserdi Áron alpolgármester.

Október 15. A Mohács és Térsége Hallás- és Látássérültek Egyesülete kulturális műsorral egybekötött bált rendezett a Schneider Lajos Alapfokú Művészeti Iskolában. A program résztvevőit Mohács Város Önkormányzata nevében Cserdi Áron alpolgármester köszöntötte.

Október 18. A mohácsi Dr. Marek József Mezőgazdasági Szakközépiskola archívumának, valamint régi oktató- és szemléltető eszközeinek felhasználásával „Távolság – vidék a városok között” címmel nyílt művészeti kiállítás Budapesten, két helyszínen, az Osztrák Kulturális Fórum épületében és a Stúdió Galériában. A megnyitókon önkormányzatunkat Cserdi Áron alpolgármester képviselte. A tárlatok rendezője és kurátora Petrányi Zsolt művészettörténész.

október 21.1956-os forradalom és szabadságharc 60. évfordulója alkalmából megemlékezésre került sor a Polgármesteri Hivatal előtt. az ünnepi műsort a Mohács Térségi Iskolaközpont Brodarics téri Iskolája mutatta be. Ünnepi beszédet Nagy Csaba a Baranya Megyei Közgyűlés elnöke mondott. A megemlékezésen a Mohács- Palotabozsok- Somberek Ifjúsági Fúvós zenekar közreműködött.

Október 22. A Tomori utca és a Dózsa György utca sarkánál található a mohácsi forradalmi munkástanács emléktáblája, melyet közösen állítatott a Mecseki Munkástanácsok Szövetsége és Mohács Város Önkormányzata. Az 1956-os forradalom hatvanadik évfordulóján önkormányzatunk képviseletében Cserdi Áron alpolgármester mondott megemlékező beszédet és helyezett el koszorút.

Október 22. A Mohácsi Polgárok Olvasóköre ezen a napon rendezte meg hagyományos halászléfőző versenyét, ahol a zsűri elnöki feladatait immár hagyományosan Dr. Kovács Mirella jegyző látta el.

Október 24. E napon szentelte fel dr. Udvardy György pécsi megyéspüspök a Park Utcai Katolikus Általános Iskola épületében kialakított kápolnát. A ünnepi szertartáson Mohács Város Önkormányzatát Kovácsné Bodor Erika és Cserdi Áron alpolgármesterek képviselték.

október 24-25. A Betlehen Gábor Alap támogatásából a Mohács Térségi Iskola Széchenyi Iskolás diákjai a Pélmonostori testvériskolánál töltöttek 2 napot. Ott létük alatt ellátogattak a Kopácsi rétre, a Batinai Emlékműhez, megtekintették a Horvátországi Magyarok Szövetsége által kialakított Magyar tájházat.

október 29.Az Egyesített Szociális Intézmény 80 éves jubileumára került sor a Schneider Lajos Művészeti Iskolában. A rendezvényen Dunai Tamás városunk díszpolgára az alklaomra összeállított műsorával kedveskedett a megjelenteknek, majd a himesházi Rezeda Néptánccsoport bemutatóját tekinthettük meg. Az érdeklődők a jubileumhoz kapcsolódóan Mórocz Sándor által összeállított fotókiállításon tekinthették meg az ESZI 80 évét.

November 4. A Kanizsai Dorottya Múzeumba érkezett a „Nagyító alatt a pénz” című vándorkiállítás, mely baranyai – köztük mohácsi – pénz, illetve kincsleleteket is bemutat. A megjelenteket dr. Ferkov Jakab igazgató köszöntötte, a tárlatot Nagy Erzsébet, a pécsi Janus Pannonius Múzeum régészeti osztályának vezetője nyitotta meg. A megnyitón részt vett Cserdi Áron alpolgármester.

november 11. A Szociális Munka Napja alakalmából a szociális szféra dolgozóit Dr. Csizmadia Csaba alpolgármester köszöntötte a Polgármesteri Hivatal dísztermében. Eredményes munkásságuk elismeréseként a következő személyek részesültek tárgyjutalomban:

Pándy Kálmán Otthon: Fekete Lászlóné

Sombereki Szociális Otthon: Lengl Jánosné

Mohács- Kölked Református Társegyházközség Hajléktalanokat Ellátó Központja: Kedves János

Mohács Kistérségi Családsegítő- Szolgálat: Stivics Alexandra

Mohácsi Egyesített Szociális Intézmény: Juránovics

A díjkiosztást követően a szociális intézmények lakóinak előadásai, bemutatói színesítették a műsort.

A műsort követően Dr. Csizmadia Csaba alpolgármester köszöntőjét követően Dr. Vácity József nyitotta meg Vagyon Mária lábbal festő művésznő kiállítását.

november11. Pélmonostoron ez a nap a Város Napja, melynek keretében az I. Honvédő Háborúban elesettek emlékére koszorúzásra került sor. Mohács Város önkormányzata nevében a kegyelet virágait Kovácsné Bodor Erika alpolgármester helyezte el. A város testületi díszünnepségére is ezen a napon került sor. Az idei évben a díszvendég az Egyesült Államokbeli Cambridge volt, tanúi lehettünk a két település ünnepélyes keretek között testvérvárosi szerződése megkötésének.

November 17. A Mohácsi Német Önkormányzat és a Mohácsi Jenő Városi Könyvtár közös rendezvényén a Német Nemzetiségi Házban mutatták be Johann Eimann. A német telepes és Adam Müller-Guttenbrunn A szülőföld harangjai című könyveket. A program résztvevőit Cserdi Áron alpolgármester köszöntötte.

November 19. A Mohácsi Német Önkormányzat ötödik alkalommal rendezte meg hagyományos sváb disznótorosát a Német Nemzetiségi Házban. A helyi történelmi németség kulturális és gasztronómiai tradícióit felvonultató eseményen Cserdi Áron alpolgármester képviselte önkormányzatunkat.

**IV. Egyebek**

A Könyvtár szakértői vizsgálata

2015. november 4. napján az Emberi Erőforrások Minisztériuma Közgyűjteményi Főosztálya 2015. július 30.án kelt Megbízólevele alapján a Kanizsai Dorottya Múzeum, Ifjúsági Centrum és Könyvtár intézmény Könyvtári intézményegységében 2015. november 4. napján helyszíni ellenőrzés lefolytatására került sor. A vizsgálat a nyilvános könyvtárak jegyzékének vezetéséről szóló 120/2014. (IV.8.) Korm. rendeletben (Korm. rendelet) foglaltak szerint a muzeális intézményekről, a nyilvános könyvtári ellátásról és a közművelődésről szóló 1997. évi CXL. (Kultv) törvényben előírt nyilvános könyvtári alapkövetelmények és alapfeladatok teljesítésére és a fenntartói nyilatkozatban vállaltak megvalósítására terjedt ki. A Korm. rendelet 6.§ (2) bekezdése értelmében azt is vizsgálni kellett a helyszíni vizsgálat keretében, hogy a korábbi jogszabályok alapján a nyilvános könyvtárak jegyzékébe felvett könyvtár a megváltozott jogszabályi előírások szerint továbbra is szerepelhet-e a nyilvános könyvtárak jegyzékén.

Az Emberi Erőforrások Minisztériuma Kultúráért Felelős Helyettes Államtitkára 2016. november 3.-án az 53467-1/2016. KÖZGYUJT. számú átiratában arról tájékoztatott, hogy a Mohácsi Jenő városi könyvtár fenti szempontok szerinti helyszíni vizsgálata befejeződött, és a helyszíni vizsgálat megállapította, hogy a *„ mohácsi Kanizsai Dorottya Múzeum, Ifjúsági Centrum és Könyvtár könyvtári intézményegysége megfelel a Kultv. által előírt alapkövetelményeknek, ellátja a nyilvános könyvtári alapfeladatokat, továbbra is a nyilvános könyvtárak jegyzékén maradhat*.”

Magyar Munkáspárt kezdeményezéséről

A Magyar Munkáspárt 2016. november 8. napján a mellékelt kezdeményezéssel kereste meg önkormányzatunkat, melyben a megyei és városi önkormányzatokat arra kérik, hogy állásfoglalásukkal ne támogassák az Európai Unió és az Amerikai Egyesült Államok Transzatlanti Kereskedelmi és Beruházási Partnerség (TIPP) elnevezésű átfogó szerződés megkötését. Tekintve, hogy időközben elnökválasztás zajlott az Egyesült Államokban, és a megválasztott elnök a TIPP szerződésről elutasítólag nyilatkozott, vélhetően jelen helyzetben ilyen jellegű állásfoglalás megfogalmazása a képviselő-testület részéről már okafogyottá vált.

Csatlakozási szándéknyilatkozatról

2016. november 7.-én Szita Károly Kaposvár polgármestere, a Megyei Jogú Városok Szövetségének elnöke azzal kereste meg önkormányzatunkat, hogy csatlakozzunk a Megyei Jogú Városok Szövetségének – az előterjesztéshez mellékelt – felhívásához, annak érdekében, hogy együtt kérjük az Európai Bizottságtól, hogy – a 2016. október 2.-án megtartott országos népszavazás eredményére is tekintettel – vonja vissza a kötelező betelepítési kvótáról szóló terveket, és tegyen meg mindent a schengeni határok és az európai polgárok védelme érdekében.

Jutalmazásról

A Tisztelt Képviselő-testület az 5/2016.(I.29.)Kh. számú határozatában döntött bértartalék képzéséről, oly módon, hogy a 2016. évi költségvetésébe zárolt tartalékként megtervezésre kerül egy havi bérnek megfelelő összeg azzal, hogy a tartalék felszabadításáról, az esetleges dolgozói juttatások összegéről és kifizetésük módjáról a kormányzati döntések függvényében dönt a képviselő-testület. 2016. július 1-jével pedig megindul a közszolgálati életpálya-modell, ami a járási és megyei kormányhivatalokban, valamint egyéb kormányzati szerveknél alkalmazott kormánytisztviselőkre terjed ki, azonban az önkormányzati hivataloknál alkalmazott köztisztviselőkre nem. Ez a központi intézkedés óriási bérfeszültséget generál, tekintve, hogy az önkormányzati köztisztviselői szférában 2008. óta nem volt bérfejlesztés. Ennek hatása már markánsan érzékelhető a Mohácsi Polgármesteri Hivatal köztisztviselőinek fluktuációjában is. Erre tekintettel a Tisztelt Képviselő-testület a 115/2016. (VII.15.) kh. számú határozatában döntött 2016. július hónapban a hivatal valamennyi alkalmazottja részére fél havi illetményének megfelelő jutalom kifizetéséről, nem az 5/2016. (I.29.) Kh. számú határozatban képezett bértartalék terhére. Javaslom, hogy a Tisztelt Képviselő-testület értsen egyet azzal, hogy az 5/2016. (I.29.) Kh. számú határozatban képezett bértartalék terhére 2016. december hónapban a hivatal valamennyi alkalmazottja részesüljön egyhavi illetményének megfelelő jutalomban. A közszolgálati tisztviselők jogállásáról szóló 2011. évi CXCIX. törvény 225/H § (1) bekezdésében foglaltak alapján az alpolgármesterek esetében jutalmazásáról a képviselő-testület határozatban dönt.

Kérem a Tisztelt Képviselő-testületet, hogy a mellékelt határozati javaslatot fogadja el!

Mohács, 2016. november 14.

Szekó József s.k.

**H a t á r o z a t i j a v a s l a t**

**a lejárt határidejű határozatok végrehajtásáról**

Mohács Város Képviselő-testülete

1. a lejárt határidejű határozatok végrehajtásáról, a bizottság átruházott hatáskörben hozott döntéseiről, a településrészi önkormányzatról, a két ülés közötti fontosabb eseményekről és egyebekről szóló beszámolót elfogadja;
2. a Magyar Munkáspárt kezdeményezése alapján az Európai Unió és az Amerikai Egyesült Államok Transzatlanti Kereskedelmi és Beruházási Partnerség (TIPP) elnevezésű átfogó szerződés megkötésével kapcsolatban állásfoglalás megfogalmazását egyelőre okafogyottnak tekinti;
3. egyetért a Megyei jogú Városok Szövetségének az Európai Bizottság Elnökéhez megfogalmazott felhíváshoz történő csatlakozáshoz; megbízza és meghatalmazza Szekó József polgármestert a csatlakozási szándéknyilatkozat aláírására, és a Megyei Jogú Városok Szövetsége Elnökéhez történő megküldésére.
4. Jóváhagyja, hogy az 5/2016. (I.29.) Kh. számú határozatban képezett bértartalék terhére 2016. december hónapban a hivatal valamennyi alkalmazottja részesüljön egyhavi illetményének megfelelő jutalomban. Dr. Csizmadia Csaba, Cserdi Áron és Kovácsné Bodor Erika alpolgármestereket a közszolgálati tisztviselők jogállásáról szóló 2011. évi CXCIX. törvény 225/H § (1) bekezdésében foglalt jogkörével élve egyhavi tiszteletdíjának megfelelő mértékű jutalomban részesíti.

Határidő: III. pont tekintetében 2016. november 25.

Felelős: Szekó József polgármester